મહેસાણા હંમેશા ભાજપ માટે રાજકારણની પાઠશાળા રહી છે. અહીં ભાજપની ભગિની સંસ્થાઓ અનેક પ્રયોગ કરતી રહી છે. હવે ભાજપના કાર્યકરો તેવા પ્રયોગ કરીને પ્રદેશ અને દેશના નેતાઓને પડકાર ફેંકી રહ્યાં છે. મહેસાણા જિલ્લાના વિજાપુર પાલિકાની ચૂંટણી માટે 28 બેઠકો માટે ભાજપ અને કોંગ્રેસ વચ્ચે જંગ જામે તે પહેલાં આ બન્ને પક્ષની અંદર જ જંગ જામી ગયો છે.ભાજપને ભય હતો કે જો તેના ઉમેદવારોના નામની વહેલી જાહેરાત કરવામાં આવશે તો પક્ષમાં ભારે વિરોધ થશે. કારણ કે ગાંધીનગરથી સોગઠા ગોઠવાયા હતા કે આ વખતે કાપો અને મારો કરીને ટિકિટો કાપવાની છે.